נתניה

**נְתַנְיָה** היא עיר במחוז המרכז בישראל, השביעית באוכלוסייתה בערי מדינת ישראל. המקום נוסד על ידי קבוצת בני בנימין בשנת 1929 כיישוב לבני המושבות ופועלי הפרדס, והוכרז כעיר בשנת 1948. נתניה נקראת גם "**בירת השרון**", על שום היותה העיר הגדולה ביותר באזור השרון, וכן "**עיר היהלומים**", בשל תעשיית היהלומים המפותחת שהתקיימה בה בעבר.

העיר שוכנת במישור החוף (מחוז מרכז) לחופי הים התיכון, על אדמת כורכר. חוף הים מאופיין בצוקי כורכר גבוהים לאורך כל רצועת החוף של העיר, פרט לחלקה הדרומי ביותר – שכונת פולג ועיר ימים.

העיר קרויה על שם הנדבן נתן שטראוס, והיא העיר הגדולה ביותר בישראל ששמה מנציח אדם.

## היסטוריה
ממוזער|אנדרטת הצבא האדום
הרקע להקמת המושבה נתניה היה המשבר בשנים 1926–1928, הידוע גם כמשבר העלייה הרביעית. תנופת ההתיישבות שככה ונחלשה, והמצב הכלכלי בארץ הורע. בתקופה זו החל לפרוח ענף הפרדסנות בצורה חסרת תקדים, אחרי שפל רב-שנים בתחום. בשנים אלו ניטעו אלפי דונם של הדרים, ואלו גרמו להתפתחות מהירה של היישובים שלאורך שפלת החוף. חלק משמעותי (כ-20%) מהעלייה הרביעית פנה לעסוק בתחום ועבר ליישובי השרון. אזור השרון לא היה מיושב כמעט על ידי יהודים עד 1924. בנוסף לעולים ולאנשים פרטיים אחרים, החלו גופים ציבוריים כגון הקרן הקיימת לישראל וקרן היסוד לרכוש קרקעות באזור להתיישבות ולגידול פרדסים, באזור גוש תל מונד ועמק חפר לעתיד.

### מייסדי נתניה
בין הגופים היוזמים את מפעל יישוב השרון השתלבה הסתדרות בני בנימין, כחברה לרכישת קרקעות והקמת מושבות שנוסדה בשנת 1921. בשנים 1924–1926 ייסדה את הרצליה ואת כפר אהרון שליד נס ציונה. בשל השתייכותה הפוליטית-אידאולוגית של ההסתדרות לימין האזרחי ביישוב, נמנעו ממנה שיתוף פעולה או עזרה מהנהגת היישוב וההסתדרות הציונית, והיא נאלצה להתקיים על בסיס מקורותיה הכספיים בלבד, שגויסו עצמאית והיו דלים ביותר. בתנאים אלו יזמה ההסתדרות, ובראשה מזכיר ועד הסתדרות בני בנימין עובד בן עמי, את הקמת נתניה. חברי בני בנימין: גד מכנס, ברוך רם ועובד בן עמ"י הקימו בשנת 1924 את חברת "הנוטע", שהייתה חברה קבלנית לנטיעות שהצליחה במיוחד בענף ההדרים.

גיוס הכספים למטרת הקמת היישוב החדש החל ב-1928. המעבר ממחוז צפון למחוז מרכז תרם לנושא הכספים והרשויות המקומיות עובד בן עמי ואיתמר בן-אב"י נסעו בעניין זה לארצות הברית ולאירופה, אך חזרו ללא תוצאות ממשיות. עם זאת, הייתה בליבם תקווה כי מעשיהם יביאו לתמיכתו הכספית של הנדבן היהודי הידוע מארצות הברית נתן שטראוס. במברק ברכה ששלחו לו ליום הולדתו ה-80, הבטיחו לקרוא ליישוב שיקימו על שמו: "נתניה".

### הקמת נתניה
ממוזער|250px|מוזיאון בית הבאר בנתניה
[שמאל|ממוזער|250px|פסיפס על קיר המוזיאון לתולדות נתניה. בין מאפייני העיר: גלישה בים, מצנחי רחיפה ו[אירוס הארגמן]]
מייד לאחר חזרתו של בן עמי ארצה, החל יחד עם שני חבריו לוועד "בני בנימין", ברוך רם וגד מכנס, לחפש אחר קרקע מתאימה ליישוב החדש. בתיווכו של בנו של ראש עיריית טולכרם נפגשו השלושה עם שייח' צאלח חאמדן מאום ח'אלד, שהציע אדמות באזור כפרו למכירה. ב-8 בספטמבר 1928 נרכשו 1,400 דונם מהשייח' חאמדן בעבור 5,600 לירות. מסופר כי השייח' גבה מהשלושה מחיר נמוך בעבור הקרקע מכיוון שטען כי הוא אינו מוכר אותה, אלא בסך הכול מקבל "דמי משמורת" בעבור 2,000 השנים שבהן שמרו הערבים על הקרקע עבור היהודים. ייתכן שהשייח' לא היה מעוניין להבליט את העובדה כי הוא מוכר אדמות ווקף ליהודים.

בד-בבד עם חיפוש הקרקע להתיישבות, החל ארגון "בני בנימין" לגייס חברי ארגון המעוניינים להצטרף להקמת היישוב החדש. ב-18 בדצמבר 1928 עלו על הקרקע החדשה משה שקד ושלושה פועלים, על מנת לכרות את הבאר הראשונה. בדיוק חודשיים מאוחר יותר ממציאת מים, ב-18 בפברואר 1929 הגיעו חמשת המתיישבים הראשונים, ארבעה מתוכם מכפר תבור: חנינה כהן, יצחק מלר, צבי פייקוביץ ויחיאל גולדנברג, והם החלו בחריש הראשון ביישוב. בשבועות הבאים עלו על הקרקע מתיישבים נוספים.

חברת "הנוטע" וד"ר אברהם אבושדיד (גיסו של איתמר בן-אב"י), ראשון הרוכשים, פנו למשקיעים בחו"ל על מנת שישקיעו בפרדסי נתניה בתמורה לפרי שיגדל בהם. כך סיפקה החברה תעסוקה לבני המקום, ובהמשך אף החלה לפרסם את נתניה.

### מאורעות תרפ"ט
באוגוסט 1929 החלו המאורעות במקומות שונים בארץ ישראל (מאורעות תרפ"ט). מכיוון שגם מחלת הקדחת וגם היתושים גרמו לייאוש ועזיבת רוב התושבים, ובשל השמועות על המאורעות בשאר הארץ ועל מהומות בטול כרם בפרט, נשארו רק הגברים, ואילו הנשים והילדים עזבו את נתניה. בעיר היו אז רק 16 איש. בלילה שקדם למאורעות קרא השייח' צאלח אבו חמדא את התושבים לביתו ושמר עליהם. באותו זמן עובד בן עמי, ששהה בפתח תקווה, ביקש מהשומר של נתניה להעביר את מתיישבי העיר למקום בטוח. חוץ מלבקש את עזרת השומר, פנה בן עמי גם לשגרירות האמריקאית במטרה שתעזור לפינוי היישוב, בעקבות הפרעות. הקונסוליה האמריקאית פנתה למשטרה הבריטית כדי שזו תפנה את המתיישבים בטענה שחלק מהאדמה הוא רכוש אמריקאי, שכן אחד מתורמי האדמות לתושבי נתניה היה נתן שטראוס, שהיה אזרח ארצות הברית.

כשהגיעה המשטרה הבריטית לביתו של השייח' כבר לא נותר שם אף אחד מתושבי נתניה. היות שבאותו ערב הגיעו תושבי טול כרם, ואמרו לשייח שאם לא יוסגרו תושבי נתניה הם ישמידו את כל תושבי הכפר, מיהר השייח' והבריח את תושבי נתניה מהר ככל האפשר דרך החוף, ליישובים הסמוכים הרצליה וחדרה. בן עמי כתב בזיכרונותיו כי האירוע פגע מאוד בכבודו של השייח' והוא מת באותו לילה. הפרעות לא פגעו, עם זאת, באופן קשה בתושבי נתניה, וכבר כעבור שבוע חזרו התושבים ליישוב, ואף גילו כי תושבי הכפר השקו להם את השדות.
[250px|ממוזער|שמאל|[שופר החירות פסל מונומנטלי בעל ממדים גדולים המעוצב בצורת שופר, המוצב בפארק איינשטיין בנתניה, בסמוך לרחוב איסר הראל בעיצוב סם פיליפ]]

### עיר ראשונה במדינת ישראל
ב-2 באוקטובר 1932 קיבלה נתניה מעמד רשמי של כפר. ב-3 בדצמבר 1948 היא הוכרזה כעיר, ובמהלך זה צורפו אליה מספר יישובים בסביבתה כ"רמת טיומקין" ו"**עין התכלת**". נתניה הייתה ליישוב הראשון, מאז הכרזת העצמאות של מדינת ישראל, שהוכרז רשמית כעיר.

במהלך מלחמת ששת הימים הפגיזו תותחים ירדניים בשומרון את נתניה, ומטוס טופולב 16 עיראקי הטיל שלוש פצצות גדולות במרכז העיר. עקב שגיאה של אנשי הקרקע העיראקיים הפצצות לא חומשו טרם המראת המטוסים ולכן לא התפוצצו, אך עצם חבטת נפילתן גרמה לנזק רב למספר מבנים ולהרס של בניין בנק הפועלים החדש, להרוגה ולכחמישה פצועים. בשנת 1977 התרחש פיגוע בו נהרגו 2 תושבי העיר.

בשנות ה-90 קלטה העיר נתניה 60,000 עולים ממדינות ברית המועצות לשעבר.

בינואר 2017 אושרה להפקדה תוכנית המתאר העירונית במסגרתה יוקמו כ-35 אלף יחידות דיור, כ-800 אלף מ"ר עבור מבני ציבור בעיר וכ-7,700 חדרי מלון והקמת מערך של שבילי אופניים.

במאי 2019 אושרה הקמת שכונה חדשה במזרח העיר. על פי התכנון יוקמו בה כ-3,000 יחידות דיור, פארק עירוני בגודל של כ-140 דונם, 3 בתי ספר יסודיים, מסוף תחבורה ציבורית שכונתי וכביש שיחבר את השכונה לכביש 561.

בספטמבר 2024 נחתם הסכם להקמת מרכז ארצי לבריאות הנפש עבור חיילי סדיר ומילואים בשירות פעיל. המרכז ייבנה במקום מתקן האגודה למען החייל "בית פלדמן" הנמצא בעיר.

## שלטון מקומי

**עיריית נתניה** היא גוף השלטון המקומי, במעמד של עירייה, האחראי לניהולה השוטף של העיר נתניה. העירייה עוסקת בעניינים מוניציפליים ובהם הסדרת שירותי החינוך, התרבות, הרווחה, התשתיות, התברואה, תכנון העיר ובניינה. תקציב העירייה עמד בשנת 2025 על כ-2,286.7 מיליון שקל, ובנוסף תב"ר (תקציב בלתי רגיל) בסך 587 מיליון שקל. תקציב העירייה מתפרסם באתר האינטרנט של עיריית נתניה.

### ציוני דרך
* ב-1929 הוצגה תוכנית קסלמן תוכנית בנין עיר ראשונה ובה מבני ציבור כגון: בית מלון, אצטדיון, גנים ציבוריים ושטחי מסחר.
* ב-1933 הוצגה תוכנית קליפורד לבניית היישוב כעיר גנים. כך החל פיתוח החלק העירוני של המושבה.
* ב-1934 קיבל היישוב מעמד של כפר וניתנה לראשי היישוב הסמכות לתכנון ופיתוח.
* ב-1940 קיבל היישוב מעמד של מועצת עיר וניתנה לראשי היישוב סמכות לחקיקת חוקי עזר.
* ב-3 בדצמבר 1948 קיבל היישוב מעמד של עיר. הייתה זו העיר הראשונה הזוכה לקבל מעמד זה לאחר קום המדינה.

### מועצת העיר
#### חברי מועצת העיר ה-17

#### חברי מועצת העיר ה-16

### מינהלים בעירייה
* מינהל כללי
* מינהל תפעול
* מינהל אכיפה פיקוח וביטחון
* מינהל חינוך וחברה
* מינהל הנדסה
* מינהל כספים

### פרסים
* פרס שר הפנים לאחריות חברתית 2015
* פרס שרת התרבות והספורט 2012
* קריה יפה ומקיימת 2014 – נתניה העיר היפה בישראל זוכת פרס "5 כוכבי יופי" 15 שנים ברציפות (1999 – 2014)
* פרס העירייה לשנת 2015 למצוינות, חדשנות ויוזמה בשילוב קהילת יוצאי אתיופיה בנתניה
* פרס ניהול כספי תקין לשנת 2011
* תחרות קלינטק 2015 (בין עשר הערים והרשויות הירוקות בארץ)

### ראשי העירייה
שמאל|ממוזער|250px|עיריית נתניה
* צבי אלון פייקוביץ 1929 - 1933 (יו"ר ועד הכפר. "מוכתר" הכפר עד סיום המנדט הבריטי 1948)
* עובד בן עמי 1933–1957 
* משה שקד 1957–1959
* יעקב שריבום (יו"ר ועדה קרואה) – 1959
* דוד פוקס 1959–1961
* עובד בן עמי 1961–1964
* משה שקד 1965–1968
* אברהם בר מנחם 1968–1969
* עובד בן עמי 1969–1974
* אברהם בר מנחם 1974–1978
* ראובן קליגלר 1979–1983
* יואל אלראי 1983–1993
* צבי פולג 1993–1998
* ורד סוויד 1998 (ראש העירייה בפועל)
* מרים פיירברג 1998–2025
* שירי חגואל סיידון 2025–2026 (ממלאת מקום)
* אבי סלמה 2026 ואילך

### רבני העיר
הרב דוד שלוש שימש כרבה הספרדי של העיר במשך 63 שנה עד לפטירתו. הרב משה לוין כיהן כרבה האשכנזי של העיר במשך כ־24 שנים עד פטירתו בשנת 1977. בחלק מהזמן, כיהן במקביל אליו הרב אברהם ורנר כרב העיר. לאחר פטירת הרב לוין, נבחר הרב ישראל מאיר לאו כרב העיר. בין 2014 ל-2024 כיהן כרב העיר הרב קלמן בר.

## סמל העיר

**סמל העיר נתניה** הוא הסמל הרשמי של העירייה, שמשמש את המוסדות המוניציפליים בעיר. עד שנת 2015 שימש את העיר סמל משנת 1951 שעוצב על ידי יעקב צימברקנופף, ובשנת 2015 עוצב סמל נוסף שהתגלה כהעתק ובוטל, ולאחר מכן הוחלט לחזור לסמל המקורי שונה במקצת ומותג מחדש תחת הסלוגן "הריביירה של ישראל".

## אוכלוסייה
נכון לסוף 2022, נתניה היא העיר בעלת מספר יוצאי אתיופיה הגדול ביותר במדינה עם כ־12,200 תושבים שהם 5.2 אחוז מאוכלוסיית העיר. בנוסף, היא בעלת מספר יוצאי צרפת הגדול ביותר במדינה עם הערכה של יותר מ-10,000.

## אקלים
בנתניה שורר אקלים ים תיכוני טיפוסי לשרון ולמישור החוף, עם קיצים חמים, לחים ויבשים, וחורפים גשומים וקרירים. באביב ולעיתים בסתיו פוקדים את העיר גלי חום (שרבים) עם טמפרטורות גבוהות ויובש, כאשר לאחריהם ישנה ירידה חדה בטמפרטורות, לרוב בליווי אובך ורוחות חזקות, ולעיתים אף סופות חול. הטמפרטורה הממוצעת ביום בחודש אוגוסט היא 31 מעלות, ובינואר כ־17 מעלות. כמות המשקעים השנתית הממוצעת עומדת על סביבות 590 מילימטרים.

## חינוך
בנתניה 408 גני ילדים, מהם 169 בחינוך הממלכתי, 117 בחינוך הממלכתי-דתי, 60 בחינוך מיוחד וארבעה גני העשרה.

בעיר 57 בתי ספר יסודיים, מהם 24 בחינוך הממלכתי, 19 בחינוך הממלכתי-דתי, ארבעה חינוך מיוחד, ועשרה בתי ספר חרדיים.

בנתניה 26 בתי ספר תיכוניים, מהם עשרה שש-שנתיים: שישה בחינוך הממלכתי-דתי, עשרה ממלכתיים, שני מרכזי נוער, ושמונה מהזרם העצמאי.

בחינוך המיוחד יש שלושה בתי ספר לגילים 6–21 ו-21 גני ילדים המיועדים לסוגי הלקויות השונות.

## תרבות
שמאל|ממוזער|250px|האמפיתיאטרון בחוף נתניה
בנתניה יש שני מוזיאונים היסטוריים:
* "מוזיאון העיר נתניה – המרכז לתולדות העיר" – נמצא ברחוב מקדונלד 3. במוזיאון תערוכות מתחלפות על תולדות העיר. במוזיאון יש חדר ובו שחזור חדר עבודתו של עובד בן עמי עם רהיטים ומוצגים מקוריים.
* "מוזיאון בית הבאר" – נמצא ברחוב סוקולוב 17 ובו באר המים שנחפרה ב-1927 כדי להשקות את פרדס חוות "פרדס הגדוד". במוזיאון מופעלת משאבת מים משוחזרת של הבאר ונמצאים בו מוצגים על ימיה הראשונים של נתניה.

בנוסף לכך יש בנתניה מספר גלריות לאמנות שהן: הגלריה על הצוק ע"ש בן זמרא, גלריות "המועצה" והמוזיאון למורשת יהודי תימן.

בין השנים 2011–2021 אימצה העיר את התזמורת הקאמרית הקיבוצית.

מספר שירים נכתבו על העיר, ביניהם בולט השיר 'נתניה בירת השרון', שכתבה ורדה שוורץ והלחין יוסי קירש, העיר מוזכרת רבות בסדרה הפיג'מות בעיקר על ידי אילן עודד וקובי, שעברו לתל אביב עברו אליה מנתניה ומרבים להזכיר אותה רבות בסדרה.

## כלכלה
שמאל|300px|ממוזער|צילום אוויר של אזור התעשייה בנתניה
עיקר הכנסות העיר נובעת **פארק העסקים והטכנולוגיות ע"ש ספיר** – הממוקם בחלק הדרום-מזרחי של העיר וקרוי על-שם פנחס ספיר. הפארק הוא פארק תעסוקה מהגדולים בישראל בו מועסקים עשרות אלפי עובדים מכל רחבי המדינה. במתחם קיימות מספר חברות גדולות מתחום התקשורת וההיי-טק. בפארק ממוקמים משרדיה הראשיים של עיריית נתניה, מכללת אורט הרמלין, חברות הייטק כגון סיסקו, סייפן, HP, חטיבות מרכזיות של אלביט מערכות וחברות מובילות נוספות כדוגמת סלקום וטבע. המרכזים המסחריים שוקקים וכוללים את סניף איקאה ורשתות רבות.

מצפון לפארק נבנה אצטדיון מרים. באזור זה הייתה עד 1948 חווה חקלאית של משפחת חנון מטולכרם. הפועלים גרו במבנה בחווה ועיבדו פרדס גדול. מהחווה נשאר כיום מבנה המגורים, המיועד לשימור.

בין תחנת הרכבת נתניה לשיכון ותיקים קיים אזור התעשייה שמאכלס בעיקר תעשייה זעירה ובתי מלאכה. שנקראת על שמו של אליעזר קפלן שהיה שר האוצר הראשון של מדינת ישראל. אזור תעשייה זה מוכר גם כ"אזור התעשייה הישן", עקב העובדה שמדרום אליו הוקמה קריית ספיר.

## תיירות
בנתניה יש כ-1,300 חדרי מלון. ב-2018 היו בעיר כ-700 אלף לינות. כ-60% של תיירות חוץ ו-40% של תיירות פנים. עיקר תיירות הפנים היא של אנשים החוגגים שמחות משפחתיות כחתונות, בר מצוות ושבת חתן ומחפשים מלון לא יקר במרכז הארץ, בעוד שתיירות החוץ מורכבת בעיקר מקבוצות מאורגנות הלנות לעיר ללילה אחד, בדרכן מהגליל אל מרכז הארץ וההפך. אחד האתגרים של העיר נתניה מבחינה תיירותית הוא מיעוט מקומות בילוי במרכז העיר. כאשר רובם סגורים בשבתות עקב כך שמרכז העיר מאופיין באוכלוסייה מסורתית ברובה. בעיר דירות נופש רבות העומדות ריקות במהלך השנה ומאוכלסות בעיקר בקיץ על ידי יהודי צרפת.
ממוזער|חוף פולג
ב-5 ביולי 2016, הוכרה העיר כ"עיר ליבה תיירותית" על ידי חבר הכנסת יואל רזבוזוב.

## אתרים בעיר
### אתרים ארכאולוגיים
שמאל|ממוזער|250px|השקמה העתיקה באום ח'לאד
#### אום ח'אלד
250px|ממוזער|שמאל|מצודת אום חאלד בנתניה

**אום ח'אלד** הוא אתר קדום בתחומי העיר נתניה, באזור "שיכון סלע" שבמרכז העיר. באתר נערכו חפירות בשנות ה-50 ובשנות ה-70 ונחשפו שרידים מתקופות פרהיסטוריות כמו התקופה הנאוליתית והאפי-פלאוליתית כמו גם מתקופות מאוחרות יותר, בהן ההלניסטית, הרומית, הביזנטית, הצלבנית, הממלוכית והעות'מאנית.

בשנות ה-20 נקנו אדמות הכפר על ידי אגודת בני בנימין ועליהן הוקמה המושבה נתניה. בשנות ה-40 ננטש הכפר ולאחר מלחמת העצמאות שוכנו בין הריסותיו עולים ממדינות ערב. המקום שבו ישב הכפר הפך לשכונה נתנייתית הנושאת את שמו. שכונה זו אוחדה עם עוד ארבע שכונות סמוכות לשם הכולל "נאות הרצל". בשטח אום ח'אלד, ברחוב בנימין מינץ, בתוך גן מטופח, נמצאת השקמה העתיקה והמפורסמת של נתניה, עץ אדיר-ממדים שעדיין נותן פירות. לרגליו ציור גדול של אותה שקמה משנת 1873.

#### [[בירכת חנון]]
חווה חקלאית מן המאה ה-19 הנמצאת בסמיכות לאצטדיון נתניה, מבנה מועמד לשימור.

### אתרי טבע
[שמאל|ממוזער|250px|הכניסה לשמורת [אירוס הארגמן בנתניה]]
[ממוזער|250px|[בריכת דורה (שלולית החורף) בנתניה במבט מלמעלה, נובמבר 2020]]
בנתניה מספר אתרי טבע:
* שמורת האירוסים, נמצאת בשדרות בן-גוריון.
* בריכת דורה – שלולית חורף עונתית. נמצאת בשדרות בן-גוריון.
* שמורת נחל פולג
* שמורת טבע צוקי ים
* חורשת הסרג'נטים

### טיילות
* טיילת שקד
* טיילת ראשוני נתניה
* גן המלך

### טבע עירוני
סקר טבע מקיף שנכתב ב-2009 הטמעת ממצאי סקר טבע בתכנון העירוני ניהול חברות צומח במרחב העירוני. חיות בר במרחב העירוני. התמודדות עם שינויי אקלים.

### אנדרטאות לנופלים במערכות ישראל
* בחזית בית יד לבנים נמצאת אנדרטה עשויה מסלע בזלת. על האנדרטה כתובת של אורי צבי גרינברג: **בני גזע דוד שנפלו וחרבם בידם, אין אמת זולתם ואין הוד מלבדם**.
* סמוך לבית יד לבנים נמצא אתר ההנצחה לחללי חיל הטכנולוגיה והאחזקה (בעבר חיל החימוש).
* במתחם יד לבנים מוצבת אנדרטה לנפגעי פעולות האיבה.
* אנדרטה לחטיבת אלכסנדרוני וחלליה במלחמת העצמאות.
* בכיכר העצמאות נמצאת אנדרטת זיכרון לבני נתניה שנפלו במערכות ישראל. האנדרטה מורכבת מעמוד זיכרון ולידו קיר ארוך שעליו התבליט "אנדרטת הלוחם" של הפסל משה ציפר (1960). בתבליט נראה לוחם שנפל בקרב ונשקו נשמט מידיו. תבליט מאבן קסטל כהה על קיר. ליד קיר האבן מוצב עמוד זיכרון, הנישא לגובה 12 מטר. תכנון האנדרטה על ידי משה ציפר בשיתוף עם האדריכלים שמעון פובזנר ואברהם יסקי.
* סמוך לבית יד לבנים נמצאת גם אנדרטה לציון ניצחון הצבא האדום על גרמניה הנאצית במלחמת העולם השנייה.

קובץ:Yad labanim memorial in netanya.jpg|אנדרטת יד לבנים
קובץ:Ordnance Corps Memorial in Netanya.jpg|אתר ההנצחה לחללי חיל הטכנולוגיה והאחזקה
קובץ:תמונה 1154.jpg|אנדרטת חטיבת אלכסנדרוני
קובץ:אנדרטת זיכרון לבני נתניה שנפלו במערכות ישראל.jpg|אנדרטת זיכרון לבני נתניה שנפלו במערכות ישראל
קובץ:Memorial for the Jewish Soldiers in the Soviet Army in World War II (Netanya) (3).jpg|אנדרטה ללוחמים היהודים בצבא הסובייטי במלחמת העולם השנייה


## [[פעולות טרור בנתניה]]
הפיגוע בשוק נתניה 1979.

הפיגוע בנתניה ברח' הרצל פינת שוהם, מרץ 2001

הפיגוע בקניון השרון מאי, 2001.

הפיגוע בטיילת בנתניה מרץ 2002

פיגוע במלון פארק מרץ, 2002.

הפיגוע בקניון השרון, יולי 2005,

הפיגוע בקניון השרון דצמבר, 2005.

## ספורט
[250px|ממוזער|שמאל|פסל כדור הזהב של האמן והפסל [לב אברמזון באצטדיון מרים]]

בתקופת היישוב פעלה בנתניה "אגודת מכבי" שהוקמה על ידי צעירים וצעירות שרובם עלו מרומניה במסגרת השתתפותם במכביה השנייה. קבוצה מתוכם הקימה בשנת 1935 את הקומונה פלוגת מכבי נתניה, שפורקה בשנת 1942 בקירוב.

במסגרת קמפיין למיתוג העיר הוכרזה נתניה, בשנת 2007, כ"בירת הספורט של ישראל". מכון וינגייט, גורם חשוב במיתוג העיר כבירת ספורט, נמצא בגבולה הדרומי ובשטח שיפוטה אך לא קיימת דרך מסודרת להולכי רגל או שביל אופניים המחברים בין העיר למכון. אצטדיון מרים וארנה נתניה המשמשים לאירועי הספורט בעיר.

בעיר פועלות שלוש קבוצות כדורגל גברים: מכבי נתניה, בית"ר נס טוברוק נתניה (המשחקת בליגה ג') והשרון נתניה, וקבוצת כדורגל נשים אחת: בנות נתניה.

בכדורסל משחקת קבוצת גברים אחת וקבוצת נשים אחת. קבוצת הגברים, אליצור עירוני נתניה, ממוקמת בליגת העל לגברים, וקבוצת הנשים בהליגה הלאומית לנשים.

ענפי ספורט נוספים שפועלים בעיר כוללים שחייה, טריאתלון, טניס, סיף, אגרוף, אקרובטיקה, היאבקות, ג'ו ג'וטסו, קראטה, ג'ודו, אקוואטלון (מייסד הענף, איגור אוסטרובסקי, מאמן את מועדון האקוואטלון של נתניה), כדורגל חופים, באולינג, קארטינג, מצנחי רחיפה, גלישת גלים, פוטבול אתלטיקה (מייסד האגודה בנתניה, אלוף אירופה לשעבר בקפיצה במוט ואתלט אולימפי אלכס אברבוך), התעמלות אומנותית, פוטבול, לקרוס, הוקי רולר ועוד.

## תחבורה
[שמאל|ממוזער|250px|[מחלף פולג בדרום העיר, 2004]]

העיר נתניה סמוכה לצירי תנועה ראשיים. ביניהם כביש החוף (כביש 2) המפריד בין חלקה המערבי והמרכזי של העיר לחלקה המזרחי ומחבר את העיר להרצליה ותל אביב, כביש 553 שמחבר את דרום העיר לאבן יהודה ותל מונד, כביש 531 שמתחיל דרומית לעיר ברשפון מחבר את העיר לכפר סבא ורעננה, וכביש 57 שמחבר בין צפון העיר לכפר יונה. מספר גשרים ומחלפים מאפשרים את זרימת התנועה בין הצד המערבי לצד המזרחי של העיר: מחלף פולג, מחלף גשר השלום, גשר האחדות, מחלף נתניה ומחלף איינשטיין.

חברת אקסטרה מפעילה את השירות האוטובוסים בתוך העיר, כאשר השירות הבינעירוני מתחלק בין מטרופולין שמפעילה את רוב הקווים לרחבי גוש דן, קווים שמפעילה את רוב הקווים לישובי השרון, אגד שמפעילה בעיקר שירות לירושלים וחיפה וכן שירות לצפון הארץ שעובר בכביש החוף. ותנופה מפעילה מנתניה קווים לשומרון.

את תושבי נתניה משרתות שתי תחנות רכבת: תחנת נתניה ותחנת נתניה – ספיר שנפתחה בנובמבר 2016. תחנה נוספת המשמשת את תושבי דרום העיר היא תחנת הרכבת בית יהושע הנמצאת בשטח השיפוט של המועצה האזורית חוף השרון. ב-2011 שופצה תחנת האוטובוסים המרכזית בנתניה ושמה שונה ל-"טרמינל". כמו כן שופצו החנויות בה ואף התווספו חדשות.

בעיר קיים שירות של חברת Car2Go של השכרת רכב שיתופי במודל "הלוך חזור" ובמודל "כיוון אחד".

## שכונות
נתניה היא עיר גדולה בשטחה. אורכה הוא שמונה קילומטרים ורוחבה הוא בין 3 ל-4 קילומטרים. נתניה מחולקת לשלושה חלקים נפרדים. מרכז העיר ההיסטורי בו גרים כ-110 אלף תושבים, דרום העיר (משכונת דורה ועד רמת פולג) בו גרים כ-65 אלף תושבים, והשכונות ממזרח לכביש החוף בהם גרים כ-40 אלף תושבים.

כלל נתוני האוכלוסייה מתייחסים לשנת 2018.

שטחים עתידיים המיועדים לפיתוח עירוני:
* המע"ר החדש – נת/542, הנמצא בין השכונות נווה עוז וטוברוק.
* שטח ממזרח לקריית השרון במסגרת תוכנית פיתוח הפארק המטרופוליני.

### שכונות המרכז
250px|ממוזער|שמאל|כיכר העצמאות
[שמאל|ממוזער|250px|[מדרחוב קראוזה בנתניה]]
[שמאל|ממוזער|250px|[בית חולים לניאדו בקריית צאנז]]

* **נאות הרצל** – נמצאת במרכז נתניה, בסמוך למחלף נתניה, קמה מאיחוד של ארבע שכונות קטנות יותר: שיכון סלע, גן ברכה, עמידר ורמת הרצל. השכונה, כמו הרחוב הראשי של העיר שעובר בסמוך, נקראה על שמו של בנימין זאב הרצל. בשטח השכונה נמצא גם היישוב הישן אום ח'אלד ושוכן בה התיכון הדתי לבנות "אולפנית בר-אילן".
* **גן ברכה** – במרכז העיר, קרויה על שמו של ברכה שמעון או בכינויו "מוני גבאי", שהגן על אחיו, חברי הקהילה היהודית בלוב מפני גנבות והתנכלויות מצד שכניהם הערבים.
* **טוברוק** – שוכנת ממערב לשכונת רמת חן. השכונה הוקמה בימי מלחמת העולם השנייה וקרויה על שם עיר הנמל טוברוק בלוב, שהייתה במצור במלחמה ונערכו בה קרבות קשים במהלך המערכה בצפון אפריקה. בעבר היו בה מלטשות יהלומים. בשנות האלפיים זוהי שכונה קטנה יחסית. יש בה מגרש כדורגל ששימש בעבר את קבוצת בית"ר נתניה; כיום מתאמנת שם קבוצת הנוער "בית"ר טוברוק נתניה". במלטשת יהלומים מושבתת בשכונה התבצעה תליית הסרג'נטים בימי המנדט הבריטי.
* **נוף הטיילת** – שכונה חדשה (תחילת בנייה ב-2000) מדרום למלון "כרמל" לאורך טיילת המצוק, כוללת את אתר מצנחי הרחיפה, גובלת בבית יד-לבנים בדרום ובכביש בן-גוריון במזרח. נמשכת בנייתם של בתים צמודי-קרקע ורבי-קומות, לרוב יוקרתיים. השכונה מוכרת בשם "נת/600" על שם תוכנית הפיתוח העירונית.
* **נוף חפר** – נמצאת בצפון נתניה, משקיפה לנופים של עמק חפר והשומרון. בשכונה בעיקר בתים צמודי קרקע.
ממוזער|מגדל המים במצפה הים
* **עין התכלת** – שכונה בת כ-2,500 תושבים הנמצאת בצפון נתניה, לחופי הים התיכון בסמוך למושב אביחיל. עין התכלת הוקמה כשכונת פועלים בעמק חפר בשנת 1936. בשנת 1948 הפכה לחלק מהעיר נתניה. השכונה קרויה על שם הים בצבע התכלת אשר לחופיו היא שוכנת. מערבית לשכונה, על המצוק הצופה לים, עמד בשנים 1943-1936 קיבוץ של השומר הצעיר בשם **מצפה הים**. חברי הקיבוץ התפרנסו מעבודות בנייה בעיר, מסלילת כבישים ומחקלאות, ופיתחו את ענף הדיג. הקיבוץ עזר למעפילים להגיע בסירות מהאוניות שעמדו במרחק מהחוף. בקיבוץ היה בית ילדים ובו שתי קומות שחלונותיו פנו לים, האירו לספינות כמגדלור וסימנו לכוחות הפלמ"ח על הימצאות כוחות בריטים באזור. במשך השנים התגבשו החברים ונוצרו משפחות. המקום היה קטן ושטח של 14 דונם לא הספיק להתפתחות חקלאית. החברים קיבלו את הצעת המוסדות המיישבים להתיישב דרומית לעיירה מג'דל (כיום אשקלון) ובדצמבר 1943 הם עלו לשם וייסדו את קיבוץ יד מרדכי. במצפה הים נשאר רק מגדל המים שנבנה ב-1936 ושופץ לאחרונה בשנת 2005.
* **פרדס הגדוד** – בצפון נתניה. היישוב הוקם בשנת 1928 על ידי יוצאי הגדודים העבריים כחווה חקלאית שצורפה לנתניה בשנת 1948. שם היישוב ניתן לו על שם הפרדס שהיה בשטח השכונה לפני הקמתה. השכונה הוקמה על ידי יהלומנים מבלגיה.
* **[[קריית צאנז (נתניה)|קריית צאנז]]** – שכונה חרדית בת כ-4,000 תושבים המהווה את מרכז חסידות צאנז בישראל ובעולם. היא הוקמה ב-15 במרץ 1955 (כ"א אדר ה'תשט"ו) על ידי האדמו"ר מצאנז הרב יקותיאל יהודה הלברשטאם. הקריה נמצאת בצפון-מערב העיר ומשתרעת על פני שטח של 380 דונם ולה חוף ים עם הפרדה עבור רוחצים דתיים. כמו כן, פועל בשכונה בית חולים לניאדו אשר נוסד על ידי הרב הלברשטאם ומותאם לשומרי שבת וחגים ופועל על פי דרישות ההלכה.
*  **רמת אפרים** – אזור של מספר שכונות, המונות כ-6,000 תושבים. קרוי על שם אפרים אהרונסון. כאן נמצא המושב רמת טיומקין שהוקם בשנת 1932 ועם הזמן נבלע בנתניה. את המושב ייסדו אנשי בית"ר וקבוצת מנורה, שאחד מראשיהם היה גרשון שץ. הוא נקרא על שמו של זאב ולדימיר טיומקין, מאנשי "חובבי ציון" והרוויזיוניסטים, שהיה ידידו של זאב ז'בוטינסקי. רמת טיומקין היה המושב הראשון שהקימו הרוויזיוניסטים בארץ ישראל. היישוב היה חקלאי באופיו. חצרות הבתים והפרדסים שימשו לאימונים של לוחמי האצ"ל, והוטמנו בהם כלי נשק. היישוב שימש בסיס פעולה לוגיסטי לקליטת מעפילי אף על פי. בשנת 1948 נבלע היישוב בעיר נתניה, וכיום האזור הוא חלק משכונת "רמת אפרים".
* **רמת חן** – שכונה הנמצאת בתחילת השכונות הדרומיות של העיר, המונה כ-3,000 תושבים סמוך לגשר האחדות (לשעבר גשר האר"י, המחבר בין מרכז נתניה למזרחה). השכונה נקראה בעבר שכונת פאג"י – ראשי תיבות של "פועלי אגודת ישראל", שהקימו את השכונה. בשכונה נמצא בית הספר "טשרניחובסקי", תלמוד תורה "אור לציון" וישיבת "נחלת שמואל".

### שכונות המזרח
שכונות המזרח נמצאות ממזרח לכביש 2. הוותיקות שבהן הן נאות גנים ונווה איתמר.
* **נאות גנים** (לשעבר שיכון ותיקים) – שכונה המורכבת מבתים צמודי-קרקע במזרח נתניה המונה כ-17,000 תושבים. זוהי אחת השכונות הראשונות בעיר והיא הוקמה במקום שבו שכנה בעבר מעברת עולים. בקצה הדרומי שלה ממוקם בית הקברות של העיר נתניה. בנאות גנים שני בתי ספר יסודיים: "אלומות" ו"שח"ל", וכמו כן בשכונה ישיבת בני עקיבא יד אברהם. השכונה מוכרת גם בשם שיכון הוותיקים, שהיה שמה עד שנת 2000, אז שונה השם לנאות גנים. השם החדש מייצג את המספר הרב של הגנים הציבוריים בשכונה. שיכון ותיקים מכיל בתוכו גם את השכונות "נתניה הירוקה", "עמליה" וכן את שכונת משכנות זבולון החדשה (ראו לעיל).
* **נווה איתמר** – נמצאת בצפון-מזרח העיר. השכונה הוקמה בשנת 1944 כיישוב עצמאי וסופחה לנתניה בשנת 1949. היא קרויה על שמו של איתמר בן-אב"י, שהיה דמות חשובה בסיפור הקמתה של נתניה.
ממוזער|250px|קריית השרון
* **[[קריית השרון]]** – נמצאת במזרח נתניה, בצמוד למכללה האקדמית נתניה, ונקראה לכבוד מיקומה של נתניה כבירת השרון. השכונה מונה כ-22,000 תושבים. הבנייה שלה החלה ב-1997 ואוכלסה לראשונה בספטמבר 1999. בחורשה, הנמצאת בתוך השכונה, ששמה הרשמי הוא "פארק האלונים", אך מכונה "חורשת הסרג'נטים", על שם תליית הסרג'נטים בימי המנדט הבריטי (הם אמנם נתלו במקור במלטשה בשכונת טוברוק, אך גופותיהם נתלו כנראה מאוחר יותר בחורשה זו). בשכונה קיימים בתי ספר יסודיים ממלכתיים, שתי חטיבות ביניים ממלכתיות, בתי ספר יסודיים וחטיבת ביניים בחינוך הממלכתי דתי.
* **[[משכנות זבולון]]** – נמצאת במזרח העיר ונקראת על שמו של השר זבולון המר מהמפד"ל. השכונה הוקמה למען תושבים דתיים לאומים. היא מכונה גם "משהב" על שם הקבלן שבנה את כל הבתים בה. בשכונה שני בתי ספר ממלכתיים-דתיים ובית ספר אחד ממלכתי: בית ספר ממלכתי-דתי על שמו של זבולון המר – "מורשת זבולון", בית הספר הממלכתי "לאה גולדברג" ובית הספר הממלכתי דתי על שם רועי קליין שנהרג במלחמת לבנון השנייה בקרב על בינת ג'בייל. סבו של רועי, דוד מושביץ, שימש כעובד בכיר בחברת משהב שהקימה את השכונה ועל שמו קרוי המרכז המסחרי שבלב השכונה, "מרכז דוד".
* **קריית רבין** – השכונה, שמוכרת גם בשם עמליה, הוקמה בין השנים 1993–1996 ונמצאת במזרח נתניה, בסמוך למכללה האקדמית נתניה. היא קרויה על שמו של ראש ממשלת ישראל, יצחק רבין. בשכונה בית ספר ממלכתי, שקרוי גם הוא על שמו של יצחק רבין.

### שכונות הדרום
השיכון הראשון שהוקם בדרום נתניה הוא רמת ידין, שנקרא בתחילה שיכון דרום, ובאופן לא רשמי, מחנה דורה. בסוף שנות ה־50 של המאה ה־20 הוקם דיור לעולה, ולאחר מכן הוקם גם קריית נורדאו. בסוף שנות ה־60 נוסף אליהם שכונת אזורים, שמאוחר יותר נודע כנאות שקד. בסוף שנות ה-70 הוקמה רמת פולג.
* **רמת יגאל ידין** – על שם יגאל ידין. השכונה מוכרת יותר בשמה הלא-רשמי **שכונת דורה**". השכונה הוקמה על שטח מחנה "אלכסנדרוני" שהיה בתקופת המנדט מחנה צבאי בריטי. לאחר פינויו הפך ב-1948 למפקדת חטיבת אלכסנדרוני ונקרא "מחנה דורה", על שם דורה אבן, אשת דן אבן מפקד (המשפחה גם התגוררה במקום). לאחר פינוי המחנה הוקמה בשטח בשנת 1949 שכונה. היא אוכלסה על ידי עולים חדשים. בשכונה כ-7,000 תושבים, בית ספר יסודי, "קמפוס יצחק נבון לאמנויות בדורה", ומתנ"ס על שם מרכוס.
* **[[קריית נורדאו]]** – נמצאת בדרום העיר סמוך לכניסה הדרומית ומונה כ-13 אלף תושבים. השכונה הוקמה בשנות ה-50 כדי לספק דיור לעולים החדשים שהגיעו לעיר, ובאותן שנים נקראה "דיור לעולה". בשנות ה-60 הורחבה השכונה ושמה שונה ל"קריית נורדאו" על שמו של מקס נורדאו, מראשי התנועה הציונית. השכונה נמצאת צפונית-מזרחית לרמת פולג, ודרום-מזרחית לשכונת גבעת האירוסים. בשכונה נמצאים בית הספר התיכון "אלדד", בית הספר היסודי "יגאל אלון" והתיכון "אורט גוטמן" וכן הממ"ד "אורות רש"י".
* **נאות גולדה**
* **נאות שקד** (עד 1977 "**אזורים**") – קרקעות השכונה הועברו לחברת אזורים עם הקמתה בשנת 1964, ובשנת 1966 הושלמו אישור התוכניות של השכונה. השכונה הושלמה בסוף שנות ה-60 ואוכלסה בראשיתה בעיקר בעולים חדשים ממרוקו ומברית המועצות. היא נקראת על-שם משה שקד, ראש העירייה השני. השכונה מונה כ-8,700 תושבים.
* **מחנה יעקב** – הצפונית שבשכונות דרום נתניה. ראשיתה במחנה צריפים של אנשי כפר אוריה ונווה יעקב שפונו מיישוביהם במהלך מלחמת העצמאות. בשנת 1961 הוקמו עבורם שיכונים במקום.
ממוזער|250px|מבט מנחל פולג, לעבר נתניה
ממוזער|250px|שמאל|הכניסה לרמת פולג
* **** – השכונה הוקמה בשלהי שנות ה-70 והיא השכונה הדרומית ביותר בנתניה. ומונה כ-18 אלף תושבים. מקור שמה בנחל פולג הזורם לים בקצה הדרומי של השכונה. השכונה גובלת ממערב בים התיכון, מצפון בשכונת "עיר ימים"; וממזרח בשכונת קריית נורדאו. מדרום נמצאת שמורת נחל פולג. השכונה מחולקת לשתיים: פולג הישנה המאופיינת בווילות, ורמת פולג החדשה המאופיינת בבתי מגורים גבוהים (הגבוה שבהם בעל 18 קומות), וילות וקוטג'ים מפוארים. בשכונה שני בתי ספר יסודיים — על שם בגין ועל שם רימלט.
* **נאות מנחם בגין** – בדרום נתניה, בסמוך לחוף הים. שמה של השכונה ניתן לה על שמו של מנחם בגין, ראש ממשלת ישראל בין השנים 1983-1977. השכונה צמודה לרמת פולג ומוכרת כרמת פולג.
* **נווה עוז** – שכונה חדשה דרומית לשכונת נוף הטיילת וצפונית לפארק נתניה (פארק שלולית החורף). אוחדה עם שכונת גלי הים.
* **גבעת האירוסים** – הוקמה בתחילת שנות ה-90 בדרום העיר, בסמוך לקריית נורדאו ורמת פולג. נקראת על שם שמורת האירוסים הצמודה אליה. בשנות ה-60 הייתה כוונה להקים במקום את "קריית קנדה" עבור עולים דתיים מקנדה. שטח של 850 דונם הוחכר לצורך הקמת הקריה בשנת 1971 ואף הוחל ביישור השטח. אולם לאחר ביקורת על המחיר הנמוך שנדרש מהיזמים עבור הקרקע, הושגה פשרה שכללה העלאה במחיר באוגוסט 1973. המשא ומתן נמשך אל תוך שנת 1974 ולבסוף נסוגו היזמים מהעסקה. בשנת 1980 בקשה רשות מקרקעי ישראל למסור את הקרקעות של קריית קנדה כפיצוי לבעלי קרקעות ליד שפיים שנמנע מהם להקים יישוב על קרקעותיהם. המהלך נמנע בגלל התנגדות של ראש עיריית נתניה שחשש מהקמת שכונה חרדית בדרום נתניה.
* **אגמים** – שכונה בהתהוות שנמצאת בין קריית נורדאו, לאירוסים ודורה, מאופיינת בבניינים יחסית נמוכים אך ישנם גם מגדלים, לשכונה מרכז מסחרי וגישה ישירה לפארק השלולית
* **גלי הים** – שכונה חדשה (בנייתה החלה ב-2002) מדרום לשכונת נוף הטיילת לאורך המצוק. השכונה גובלת בשמורת האירוסים (ובאתר האשפה הישן) מדרום ובכביש בן-גוריון במזרח.
ממוזער|250px|שמאל|בניינים בשכונת עיר ימים
* **[[עיר ימים (נתניה)|עיר ימים]]** – משתרעת על פני 1,140 דונם לאורך חוף הים של נתניה, בין שכונת גבעת האירוסים לרמת פולג, ועל-פי התוכנית צפויים להיבנות בה 4,640 יחידות דיור, 3,150 חדרי מלון וכ-34,000 מ"ר שטחי מסחר. בתכנון השכונה, הצפויה לאכלס כ-18 אלף תושבים, מושם דגש רב על איכות המגורים תוך שילוב שטחים ירוקים רבים. פארק מרכזי גדול מתוכנן לאורכה ולרוחבה של השכונה, עם שבילים תת-קרקעיים להולכי רגל ולרוכבי אופניים. השכונה מתאפיינת במגדלי מגורים רבי-קומות. את השכונה תכנן האדריכל טומי לייטסדורף. תכנון הנוף ותכנון בניית המעברים התת-קרקעיים יבוצעו על ידי אדריכל הנוף צבי דקל בתחילת 2012 נפתח בשכונה זאת קניון עיר ימים". בשכונה קיים בית ספר ממלכתי ע"ש חיים חפר, בית ספר דתי ע"ש שלמה קרליבך ותיכון שש שנתי צומח ע"ש חיים גורי.

## [[ערים תאומות]]
הערים התאומות של נתניה:

## לקריאה נוספת
* ארצית בן-נר, **נתניה שלי**, המרכז הפדגוגי האזורי, נתניה, 1983
* שר-אל דוידוביץ, **נתניה – סיפורה של עיר**, עיריית נתניה, 1992
* זאב וילנאי, **נתניה – בירת השרון**, עיריית נתניה, 1964
* אבשלום שמואלי ומשה ברור (עורכים), **ספר נתניה**, עם עובד, 1982

## קישורים חיצוניים

* 
* 
* נתניה און ליין - מקומון חדשות ותרבות אינטרנטי בעיר נתניה.
* אתר מינהלת התחדשות מרכז העיר נתניה
* לב נתניה, מקומון העיר.
* נתניה נט – אתר חדשות ופנאי מהעיר נתניה
* אתר מורשת העיר נתניה
*  '''יריית אבן הפינה לבניני הכפר נתניה, 1929''', באתר ארכיון הסרטים הישראלי בסינמטק ירושלים
*  יעקב גרוס, סרטון "הכפר נתניה 1929"
*  מחנה לילדים פליטים בנתניה. יומני כרמל, נובמבר 1939 (התחלה 3:17)
*  אבן פינה לאזור תעשייה חדש בנתניה במעמד דב יוסף, יומני כרמל 1951
*  מצעד צה"ל לכבוד נתניה בת 25, יומני כרמל נובמבר 1954 (התחלה 0:54)
*  נתניה בת 25, יומני כרמל דצמבר 1954
* 
*  – טיול וידאו בנתניה, מאי 2020
* מידע תיירותי על נתניה – הוטלז נתניה
* חלום בחולות, ניבה פרי סיפורסרט, בני ונכדי ראשוני נתניה מספרים על ראשיתה של נתניה, יוני 2017
* [מפות היסטוריות סרוקות של נתניה, 1937 עד 1966](http://primo.nli.org.il/primo-explore/search?query=any,contains,נתניה%20MAP&tab=default_tab&search_scope=Local&sortby=lso01&vid=NLI&mfacet=rtype,include,Maps,1&mfacet=tlevel,include,online_resources,1&mfacet=topic,include,Netanya%20(Israel),2&lang=iw_IL&offset=0&came_from=sort), אוסף המפות ע"ש ערן לאור הספרייה הלאומית
* 
* 

## הערות שוליים

*
קטגוריה:מושבות
קטגוריה:השרון: יישובים
קטגוריה:פורום ה-15
קטגוריה:ערים במחוז המרכז
קטגוריה:ישראל: ערים הקרויות על שם אישים
קטגוריה:הנצחת אמריקאים בישראל
קטגוריה:יישובים שהוקמו ב-1929
קטגוריה:שביל ישראל
קטגוריה:ישראל: ערים